作者:李群玉
標題:湘中別成威闍黎
內容:至哉彼上人，冰霜凜規則。遊心杳何境，宴坐入冥默。解空與密行，名臘信崇德。吐論駕秋濤，龍宮發胸臆。群迷行大夜，浩浩一昏黑。赤水千丈深，玄珠幾人得。持杯挹溟漲，至理安可測。甯假喻芭蕉，真成嗅薝蔔。松聲掃白月，霽夜來靜域。清梵罷法筵，天香滿衣襋。何方濟了岸，祗仗慈航力。願與十八賢，同棲翠蓮國。